Document ID: 32010D0316

NEUVOSTON PÄÄTÖS,
annettu 3 päivänä kesäkuuta 2010,
Euroopan unionin puolesta elintarvikeapukomiteassa omaksuttavasta kannasta elintarvikeapua koskevan vuoden 1999 yleissopimuksen voimassaolon jatkamiseen
(2010/316/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 214 artiklan 4 kohdan ja 218 artiklan 9 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Elintarvikeapua koskeva vuoden 1999 yleissopimus tehtiin Euroopan yhteisön puolesta neuvoston päätöksellä 2000/421/EY (1), ja sen voimassaoloa jatkettiin elintarvikeapukomitean kesäkuussa 2003, kesäkuussa 2005, kesäkuussa 2007, kesäkuussa 2008 ja kesäkuussa 2009 tekemillä päätöksillä siten, että se on voimassa 30 päivään kesäkuuta 2010.
(2)
Viljojen kauppaa koskeva vuoden 1995 yleissopimus on voimassa 30 päivään kesäkuuta 2011.
(3)
Elintarvikeapua koskevan vuoden 1999 yleissopimuksen voimassaolo päättyy 30 päivänä kesäkuuta 2010, ja kysymys sen neuvottelemisesta uudelleen otetaan virallisesti esille elintarvikeapukomitean 102. kokouksessa 4 päivänä kesäkuuta 2010.
(4)
Elintarvikeapukomitean 101. kokouksessa 9 päivänä joulukuuta 2009 eräät jäsenet ilmaisivat halunsa jatkaa elintarvikeapua koskevan vuoden 1999 yleissopimuksen voimassaoloa vuodella 30 päivään kesäkuuta 2011. Euroopan unioni ilmoitti kantanaan, että se pyrkii siihen, että päätös elintarvikeapua koskevan vuoden 1999 yleissopimuksen tulevaisuudesta saadaan aikaan kesäkuussa 2010 ja että valmistelut voivat alkaa heti ilman, että tämä vaikuttaa elintarvikeapukomitean 102. kokouksessa kesäkuussa 2010 esitettävään viralliseen kantaan.
(5)
Elintarvikeapukomitean 102. kokousta varten Euroopan unionin olisi valmisteltava kanta kahteen mahdolliseen tilanteeseen:
a)
elintarvikeapukomitean jäsenten keskustelut elintarvikeapua koskevan vuoden 1999 yleissopimuksen tulevaisuudesta ovat edistyneet merkittävästi (eli voidaan kohtuudella olettaa, että elintarvikeapua koskevan vuoden 1999 yleissopimuksen uudelleenneuvottelut/neuvottelut tulevasta yleissopimuksesta alkavat vuoden 2010 aikana) elintarvikeapukomitean 102. kokoukseen mennessä, jolloin elintarvikeapua koskevan vuoden 1999 yleissopimuksen jatkaminen vuodella olisi soveltuvin vaihtoehto. Komissio panee vireille Euroopan unionin toiminnasta tehdyn sopimuksen 218 artiklassa määrätyn menettelyn ja suosittelee, että neuvosto antaa luvan neuvottelujen aloittamiselle ja vahvistaa neuvotteluohjeet; tai
b)
elintarvikeapukomitean jäsenten keskustelut elintarvikeapua koskevan vuoden 1999 yleissopimuksen tulevaisuudesta eivät ole edistyneet merkittävästi elintarvikeapukomitean 102. kokoukseen mennessä, jolloin elintarvikeapua koskevaa vuoden 1999 yleissopimusta ei ole syytä jatkaa vuodella, ja komission olisi Euroopan unionin ja sen jäsenvaltioiden puolesta muodollisesti vastustettava sitä, että elintarvikeapukomiteassa syntyy yksimielisyys elintarvikeapua koskevan vuoden 1999 yleissopimuksen jatkamisesta.
(6)
Komissio, joka edustaa Euroopan unionia elintarvikeapukomiteassa, olisi sen vuoksi valtuutettava neuvoston päätöksellä joko kannattamaan elintarvikeapua koskevan vuoden 1999 yleissopimuksen jatkamista yhdellä vuodella eli 30 päivään kesäkuuta 2011, mikäli johdanto-osan 5 kappaleen a kohdassa esitetty edellytys täyttyy, tai muussa tapauksessa vastustamaan yleissopimuksen jatkamista koskevan yksimielisyyden syntymistä elintarvikeapukomiteassa,
ON HYVÄKSYNYT TÄMÄN PÄÄTÖKSEN:
1 artikla
Euroopan unionin kanta elintarvikeapukomiteassa on puoltaa elintarvikeapua koskevan vuoden 1999 yleissopimuksen voimassaolon jatkamista yhdellä vuodella eli 30 päivään kesäkuuta 2011, mikäli elintarvikeapukomitean jäsenten keskustelut elintarvikeapua koskevan vuoden 1999 yleissopimuksen tulevaisuudesta ovat edistyneet merkittävästi (eli voidaan kohtuudella olettaa, että elintarvikeapua koskevan vuoden 1999 yleissopimuksen uudelleenneuvottelut/neuvottelut tulevasta yleissopimuksesta alkavat vuoden 2010 aikana) 4 päivänä kesäkuuta 2010 pidettävään elintarvikeapukomitean 102. kokoukseen mennessä.
Mikäli tämä edellytys ei täyty, Euroopan unionin kanta on elintarvikeapukomitean työjärjestyksen 13. säännön nojalla vastustaa muodollisesti sitä, että elintarvikeapukomiteassa syntyy yksimielisyys elintarvikeapua koskevan vuoden 1999 yleissopimuksen jatkamisesta.
2 artikla
Komissio valtuutetaan ilmaisemaan elintarvikeapukomiteassa jompikumpi 1 artiklassa esitetyistä kannoista.
Tehty Luxemburgissa 3 päivänä kesäkuuta 2010.

Labels: 5